da da da ceb en de da da da da da sv da da da en da az en en ru en en ru en da fr it sv tr it ru ru en en ru it da en da da da da de da fi da da da da en da da da da en da da en da da es da da en en da da da da en da da da da da da da en da de da da da da da da da da da da da da da da da da da da da en sq da da da da da da da da en da da da nb sv nb en nb sv da sv da nb nb nb nb nb da sv en nb nb de en nb en da da da en da en en en da da da da da en
Dagens vigtigste nyheder fra de finansielle markeder
‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌  ‌  ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌  ‌  ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌  ‌  ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌  ‌  ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌  ‌  ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌  ‌  ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌  ‌  ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌  ‌  ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌  ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌  ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌  ‌  ‌ ‌ ‌ ‌ ‌ ‌ ‌ ‌ ‌ ‌
Rockwool får løftet anbefalingen af Morgan Stanley
DSV's kursmål hos Citigroup sænket til 1420 kr. fra 1860 kr.
B&O får sænket både anbefaling og kursmål hos Carnegie
Mærsk i fokus med ugentlige ratetal før næste uges Golden Week
Maersk Drilling får kontrakt med Shell i Brasilien på 37 mio. dollar
Carlsberg præsenterer Ulrica Fearn som ny finansdirektør fra næste år
Der er udsigt til en forsigtig og nervøs start på fredagens handel med danske aktier, mens investorerne kigger frem mod foreløbige inflationsdata fra eurozonen i september, der offentliggøres ud på formiddagen.
Futures indikerer små udsving om udgangspunktet efter en knaldrød torsdag i både Europa og USA, hvor netop frygt for overdreven og fortsat tiltagende inflation - og dermed også fortsat stigende centralbankrenter - sendte markederne i knæ.
C25 | -2,87% | 1.419,34 | -27,8% ytd
Dow Jones | -1,54% | 29.225,61 | -19,6% ytd
S&P 500 | -2,11% | 3.640,47 | -23,6% ytd
Nasdaq | -2,84% | 10.737,51 | -31,4% ytd
FTSE 100 | -1,77% | 6.881,59 | -6,8% ytd
DAX | -1,71% | 11.975,55 | -24,6% ytd
Euro Stoxx 50 | -1,69% | 3.279,04 | -23,7% ytd
Brent-olie | -0,1% | 87,38 dollar
WTI-olie | +0,3% | 81,44 dollar
Guld | +0,5% | 1.668,58 dollar
EURUSD | +0,1% | 0,9825 dollar
USDJPY | +0,01% | 144,47 yen
EURJPY | +0,1% | 141,93 yen
GBPUSD | +0,1% | 1,1129 dollar
S&P 500 | +0,1% | 3.656,75
DAX | -0,1% | 11.970,00
Aktieindeks er fra seneste handelsdag, mens råvarer, valuta og futures opdateres på udgivelsesdagen.
MILLIARDER FRA OMLAGTE LÅN BRUGT TIL FORBRUG
Tusindvis af boligejere har konverteret boliglån for 140 mia. kr. i første halvår 2022. Det har givet dem en gevinst på 14 mia. kr. Men det er kun 60 pct., der er blevet brugt til at nedbringe gæld – de resterende 6 mia. kr. er gået til forbrug eller opsparing. (Forside, side 2)
EU’S FINANSIELLE VAGTHUND SENDER EN DYSTER ADVARSEL
EU’s centralbank- og finanstilsynschefer advarer om øgede risici for husholdninger, virksomheder og banker på grund af forværrede økonomiske fremtidsudsigter. (Side 4)
STYRKET DOLLAR ØGER PRESSET PÅ DANSKE VIRKSOMHEDER
Modevirksomheden DK Company er blandt de selskaber, som er hårdt ramt af den markante stigning i dollarkursen – oveni højere omkostninger til blandet andet energi. (Forside, side 6-7)
OPTIMISMEN I ERHVERVSLIVET DYKKER
Humøret i det danske erhvervsliv er igen dalet, viser nye tal fra Danmarks Statistik. (Side 2)
REGERINGEN VIL PÅLÆGGE FLERE ENERGISELSKABER EKSTRA SKAT
EU vil have energiselskaber, der har nydt godt af de høje energipriser, til at bidrage med en ekstra skat til de nationale statskasser. Men i Danmark har energiminister Dan Jørgensen (S) fået mandat til at forhandle en aftale på plads med resten af EUs energiministre, som går endnu videre. (Forside, side 4-5)
STORBRITANNIEN ENDT I ØKONOMISK KAOS
På bare en uge er Storbritannien endt i noget, der minder om en valutakrise, samtidig med at store internationale investorer flygter fra landets obligationsmarked. (Side 6)
BARCLAYS SKAL BETALE 360 MIO. DOLLAR FOR FEJLAGTIGT SALG
Barclays har indvilliget i at betale 361 mio. dollar for et forlig om den britiske banks fejlagtige tilbud om strukturerede finansielle produkter for milliarder af dollar, som banken ikke havde tilladelse til at handle med. (BARCLAYS TO PAY $360MN AFTER SEC CHARGES BANK OVER $18BN SALE ERROR)
MARK ZUCKERBERG FRYSER ANSÆTTELSER HOS FACEBOOK-MODESESKAB META
Meta vil implementere en ansættelsesstop og tage flere skridt til at reducere omkostningerne. (MARK ZUCKERBERG FREEZES HIRING AT FACEBOOK-PARENT META)
PREMIERMINISTER I HASTEMØDE MED BUDGETKONTOR EFTER MISLYKKET FORSØG PÅ AT BEROLIGE MARKEDET
Liz Truss vil indkalde til hasteforhandlinger med lederen af Storbritanniens uafhængige finanspolitiske budgettilsyn, Kontoret for Budgetansvar, efter at det ikke er lykkedes at dæmpe panikken på de finansielle markeder. (LIZ TRUSS TO HOLD EMERGENCY TALKS WITH OBR AFTER FAILING TO CALM MARKETS)
Rockwool (-4,1%, 1150) har fået løftet sin anbefaling hos amerikanske Morgan Stanley, der ikke længere vil sælge ud af aktierne i stenuldsproducenten.
Morgan Stanley har således hævet sin anbefaling af Rockwool til "ligevægt" fra "undervægt". Samtidig er kursmålet dog sænket til 1550 kr. fra 1780 kr., viser data fra Bloomberg News.
Ifølge finanshuset er de kraftigt stigende energipriser til blandt andet produktion allerede indregnet i kursen, refererer Bloomberg News.
DSV (-3,2%, 876,60) har fået sænket sit kursmål til 1420 kr. fra 1860 kr. hos amerikanske Citigroup, fremgår det af data fra Bloomberg News.
Investeringsbanken fastholder dog i samme ombæring den positive anbefaling "køb".
Mærsk (-5,6%, 13.250) får fredag opmærksomhed med offentliggørelsen af de ugentlige tal for spotraterne på containerfragt fra Asien og ud i verden - i form af Shanghai Containerized Freight Index (SCFI).
Spotpriserne på containerfragt er over en lang periode styrtdykket efter at have ligget på ekstraordinært høje niveauer efter udbruddet af coronapandemien. Foto: Reuters/Ritzau Scanpix
Bang & Olufsen (-3,1%, 9,80) får sænket sin anbefaling til "hold" fra "køb" hos svenske Carnegie, der samtidig også skærer over 40 pct. af kursmålet, som sænkes til 11 kr. fra 19 kr.
Maersk Drilling (+1,7%, 356) har fået en ordre fra hollandske Shells brasilianske afdeling på flyderiggen Maersk Developer, der skal på arbejde i 90 dage fra marts næste år.
Kontrakten har en værdi på 37 mio. dollar.
Carlsberg (-2,3%, 900) har fundet sin næste finansdirektør i form af Ulrica Fearn, der senest har været kassemester hos det norske energiselskab Equinor.
Hun starter i det nye job den 1. januar, hvor hun afløser Heine Dalsgaard, der går på pension ved årsskiftet.
Det blev torsdag til store dyk på det amerikanske aktiemarked. Fredag morgen så det først en anelse mere positivt ud, men det ændrede sig hurtigt.
Future-markedet vendte rundt og indikerer nu små udsving omkring udgangspunktet, når markedet åbner i New York senere på dagen.
Faldene tog torsdag igennem til, i takt med at flere medlemmer af den amerikanske centralbank, Federal Reserve, var ude at gentage budskabet om, at centralbanken vil blive ved med at hæve renten for at komme inflationen til livs.
Også selv om den amerikanske økonomi rammer en recession.
- Vi er nødt til at gøre, hvad der skal til for at få prisstabilitet, lød det fra chefen for centralbankens afdeling i Cleveland, Loretta Mester, på et spørgsmål om, hvorvidt en recession vil kunne afholde Federal Reserve fra flere renteløft.
Det brede S&P 500-indeks faldt torsdag 2,1 pct., Dow Jones-indekset dykkede 1,5 pct., mens Nasdaq-indekset - der huser nogle af de mest rentefølsomme selskaber - gik tilbage med 2,8 pct., men var i løbet af dagen nede med hele 3,9 pct.
Før åbningen kom en stime af nøgletal, hvor navnlig antallet af nytilmeldte ledige gav anledning til bekymrede miner hos investorerne. Det var det laveste antal nytilmeldte ledige i fem måneder, og koblet med en højere end ventet kerneinflation og privatforbrug giver det Federal Reserve mandat til at fortsætte stramningerne af pengepolitikken for at tage farten af den amerikanske økonomi.
- Vi kommer til at kunne mærke det. Det kommer til at gøre ondt. Arbejdsløsheden vil stige. Men det er nødvendigt for at undgå endnu højere omkostninger i fremtiden, hvis vi ikke gør noget ved prisstabiliteten, lød det fra Loretta Mester.
Loretta Mester, der er chef for Federal Reserves lokale afdeling i Cleveland, pustede igen til frygten for vedvarende renteløft fra centralbanken, med en tale torsdag. Foto: Reuters/Ritzau Scanpix
Midt i den altovervejende tilbagegang spekulerede nogle markedsiagttagere dog i, om S&P 500-indekset efter den lange periode med fald er inde i "oversolgt" territorium.
- Mens regnskabssæsonen i tredje kvartal ser ud til at blive vanskelig, må investorerne spørge sig selv, hvor meget dårligt nyt, der allerede er regnet ind i værdisættelsen. Givet den ekstreme pessimisme kombineret med ræsonnabel værdisættelse kan fjerde kvartal give investorerne en mulighed for at handle nogle af deres tab tilbage, i takt med at markedet vender fra et oversolgt niveau, mener seniorporteføljemanager Ron Saba i Horizon Investments ifølge Bloomberg News.
Der er ikke meget hjælp at hente for de asiatiske investorer på tredje kvartals sidste handelsdag. Aktiemarkederne dropper igen som afslutning på den værste måned siden covid-pandemien slog igennem og pressede de globale aktiemarkeder i knæ for to år siden.
Nu er det uro på valuta- og obligationsmarkederne, aggressive centralbanker, bekymring om global recession og stigende geopolitisk risiko, der sender aktierne til tælling.
- Den "foruroligende triade" med stigende kurser, aftagende vækst og stærk dollar er blevet intensiveret, siger chefstrateg Timothy Moe fra Goldman Sachs Asia-Pacific til Reuters.
De amerikanske futures indikerer samtidig marginale udsving mellem rødt og grønt fredag morgen. Det sker efter tunge dyk på Wall Street torsdag.
I Tokyo læner investorernes sig fortsat op ad de amerikanske markeder, mens halvårsafslutning i det japanske regnskabsår får en "vent-og-se-attitude" frem blandt investorerne.
- Japanske aktier fortsætter sandsynligvis med at falde i takt med drop i de europæiske og amerikanske, skriver SBI Securities i er notat ifølge AFP.
De kinesiske investorer er tilbageholdende efter blandede økonomiske data og den forestående "Golden Week", der holder de finansielle markeder på fastlandet lukket hele næste uge.
Der er udsigt til, at det danske obligationsmarked vil åbne med stigende renter i fredagens handel. Investorerne holder i dag øje med den europæiske inflation.
- Inflationen er alt for høj i eurozonen, og vi venter, at den vil tiltage yderligere. Producentpriserne peger på, at de europæiske virksomheder ikke er færdige med at sende deres ekstraregninger videre til forbrugerne, skriver Mathias Dollerup Sproegel, seniorøkonom ved Sydbank, i bankens morgenkommentar og fortsætter:
- Derudover er sommerens kraftige stigninger i gasprisen ikke slået fuldt igennem på inflationstallene endnu, påpeger han.
Hvis inflationen viser sig at være tiltaget mere end ventet, så kan det skubbe renterne op med udsigt til flere renteforhøjelser fra diverse centralbanker.
Det vil være en fortsættelse af de stigende renter i USA torsdag. Den toneangivende tiårige amerikanske statsobligation lukkede torsdag i 3,79 pct., 6 basispoint højere end ved lukketid onsdag.
Fredag morgen handles statsobligationen 1 basispoint lavere i 3,78 pct. markedet i Tokyo, som er samme niveau, som da det danske obligationsmarked lukkede torsdag eftermiddag.
Herhjemme steg den toneangivende tiårige danske rente 2 basispoint i forhold til åbningen til 2,67 pct.
I nøgletalskalenderen bliver dagens vigtigste begivenhed inflationstallene fra eurozonen for september, og her ventes der en stigning til 9,7 pct. mod 9,1 pct. i august.
kl 1.30: Japan: Arbejdsløshed, aug
kl 1.50: Japan: Detailsalg, m/m, aug
kl 1.50: Japan: Industriproduktion, m/m, aug
kl 3.30: Kina: PMI industri, sep
kl 3.30: Kina: PMI service, sep
kl 3.45: Kina: Caixin industri-PMI, sep
kl 9.55: Tyskland: Arbejdsløshed, sep - est: 5,5%; tidl: 5,5%
kl 11.00: Eurozonen: Arbejdsløshed, aug - est: 6,6%; tidl: 6,6%
kl 11.00: Eurozonen: Forbrugerprisestimat, y/y, sep - est: 9,7%; tidl: 9,1%
kl 11.00: Eurozonen: Kerneforbrugerpriser, y/y, sep (foreløbig) - est: 4,7%; tidl: 4,3%
kl 14.30: USA: Privatforbrug, aug - est: 0,2%; tidl: 0,1%
kl 14.30: USA: Personlig indkomst, aug
kl 14.30: USA: PCE-kerneprisdeflator, y/y, aug - est: 4,7%; tidl: 4,6%
kl 15.45: USA: Chicago PMI, sep - est: 51,8; tidl: 52,2
kl 16.00: USA: Michigan-tillidsindeks (endelig), sep - est: 59,5; tidl: 59,5
kl 13.00: Frank Elderson, medlem af ECB’s direktion, taler
kl 14.30: Thomas I. Barkin, chef for Federal Reserve i Richmond, taler
kl 15.00: Lael Brainard, medlem af Federal Reserves styrelse, taler
kl 17.00: Michelle W. Bowman, medlem af Federal Reserves styrelse, taler
kl 17.30: Isabel Schnabel, medlem af ECB’s direktion taler
kl 18.30: Thomas I. Barkin, chef for Federal Reserve i Richmond, taler
kl 22.15: John C. Williams, chef for Federal Reserve i New York med stemmeret i FOMC, taler
En kraftigere stigning i inflationen end ventet i Tyskland var torsdag med til at sende de danske aktier ud i endnu et blodbad, og fredag er turen kommet til officielle og foreløbige inflationsdata fra eurozonen samlet set for september. Her vil investorerne formentlig igen sidde på kanten af stolen frem til offentliggørelsen.
Samtidig er der også igen en række taler i kalenderen fra topfolk i både Den Europæiske Centralbank (ECB) og den amerikanske pendant, Federal Reserve.
Børsindblik er produceret af MarketWire. Børsindblik formidler synspunkter og oplysninger fra kilder, der betragtes som pålidelige. MarketWire kan ikke drages til ansvar for eventuelle fejl og mangler, eller for dispositioner foretaget på baggrund af materialet. Offentliggørelse eller gengivelse af materialet må kun finde sted efter forudgående aftale.
Ophavsret © 2022 MarketWire, alle rettigheder forbeholdes. Billederne er ophavsretsligt beskyttet og må ikke benyttes uden tilladelse.
Rådhuspladsen 37, DK-1785 København V, Denmark. Telefon +45 3330 8060. CVR 26933676.
Du modtager denne mail, fordi du er kunde hos MarketWire.
Kontakt MarketWire hvis du har nogle spørgsmål til denne mailtype.
Afmeld dig denne mailtype.